Gaste bly nou lekker in dié ou plaasstal op Malmesbury | Tuis
Wat 'n groentetuin vir gaste se gebruik moes wees, word oorgeneem deur wildedagga en meerjarige basilie. Tussenin groei daar ook spinasie, bone en salies. Agter die gastehuis steek die Paardeberg uit.
Die storie van die ornamentele wingerdprieel verduidelik hoe dinge op Kalmoesfontein werk: Cornelia Badenhorst wou iets voor hul nuwe gastehuisie Die Stal plant wat die stoepie sou beskerm teen die bakkende somerson. Elke keer wanneer sy "ornamentele wingerd" op die inkopielys geskryf het, het haar man, Adi, dit doodgetrek. Hoekom plant sy nie iets wat kan vrugte dra nie, wou hy weet.
Want in hierdie boerdery moet mens en dier en plant iets bydra om van AA Badenhorst Family Wines 'n sukses te maak. Die plaas lê op die Jakkalsfonteinpad, so 21km buite Malmesbury in die Swartland. 'n Mens is verbaas wanneer jy by die eenvoudige plaashek kom, maar as jy om jou kyk en die gestroopte landskap sien, verstaan jy dat dit presies inpas in die omgewing.